Komisjoni direktiiv 2004/69/EÜ,

27. aprill 2004,

millega muudetakse Euroopa Parlamendi ja nõukogu direktiivi 2000/12/EÜ mitmepoolsete arengupankade määratluse osas

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 20. märtsi 2000. aasta direktiivi 2000/12/EÜ krediidiasutuste asutamise ja tegevuse kohta, [1] eriti selle artikli 60 lõike 1 viiendat taanet,

ning arvestades järgmist:

(1) Direktiivi 2000/12/EÜ artikli 1 lõikes 19 määratletakse rahvusvahelised arengupangad nende loetlemise teel.

(2) 2000. aasta novembri kirjas taotles Investeeringute Vastastikuse Garanteerimise Agentuur (Multilateral Investment Guarantee Agency – MIGA) enda lülitamist direktiivi 2000/12/EÜ artikli 1 lõike 19 loetellu.

(3) MIGA on Maailmapanga kontserni liige. MIGA annab erasektori investoritele tagatisi mitteäriliste riskide vastu, eelkõige vastavalt selgelt määratletud kriteeriumidele kahjuriskide vastu, mis tekivad valuuta mittekonverteeritavuse ja ülekannete, sundvõõrandamise, sõja ja tsiviilrahutuste tõttu ja lepingu rikkumise tõttu valitsusasutuse poolt. MIGA eesmärk on edendada oma arenevate liikmesriikide majandusarengut era- ja eriti väike- või keskmise suurusega ettevõtete asutamise, laiendamise ja moderniseerimise soodustamise kaudu, niimoodi täiendades teiste Maailmapanga kontserni liikmete tegevusi.

(4) MIGA riskiprofiil on samaväärne teiste direktiivi 2000/12/EÜ artikli 1 lõikes 19 loetletud mitmepoolsete arengupankadega ja seepärast on ta kõlblik artikli 1 lõikesse 19 lisamiseks ja seega kohaldatakse talle selle tulemusena direktiivi 2000/12/EÜ artiklis 43 sätestatud soodustingimustel riski kaalumist.

(5) Käesolevas direktiivis ettenähtud meetmed on kooskõlas direktiivi 2000/12/EÜ artikli 60 lõikes 2 sätestatud korra kohaselt komisjoni abistama kohustatud komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2000/12/EÜ artikli 1 lõige 19 asendatakse järgmisega:

"19. mitmepoolsed arengupangad – Rahvusvaheline Rekonstruktsiooni- ja Arengupank, Rahvusvaheline Finantskorporatsioon, Ameerika Arengupank, Aasia Arengupank, Aafrika Arengupank, Euroopa Nõukogu Ümberasumisfond, Põhjamaade Investeerimispank, Kariibi Arengupank, Euroopa Rekonstruktsiooni- ja Arengupank, Euroopa Investeerimisfond, Ameerika Investeerimiskorporatsioon ja Investeeringute Vastastikuse Garanteerimise Agentuur;"

.

Artikkel 2

Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 30. juuniks 2004. Liikmesriigid teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub 20. päeval pärast selle avaldamist Euroopa Liidu Teatajas.

Artikkel 4

Käesolev direktiiv on adresseeritud liikmesriikidele.

Brüssel, 27. aprill 2004

Komisjoni nimel

komisjoni liige

Frederik Bolkestein

[1] EÜT L 126, 26.5.2000, lk 1. Direktiivi on viimati muudetud direktiiviga 2002/87/EÜ (EÜT L 35, 11.2.2002, lk 1).

--------------------------------------------------